Suomalaisella Topjodlaukset-Instagram-tilillä on yli 44 000 seuraajaa. Nyt somepalvelu Jodel painostaa huumorintäytteistä tiliä lopettamaan toimintansa.

Jodel haluaa kuopata suomalaisen Instagram-tilin. IL-KUVAYHDISTELMÄ

Topjodlaukset tili jakaa Instagramissa hauskoja Jodel-päivityksiä, jotka ovat tulleet vastaan tilin seuraajille. Käyttäjät nappaavat Jodel-päivityksestä kuvakaappauksen ja lähettävät sen Topjodlaukset-tilille, jonka kautta ne päätyvät julki. Tiliä pyörittää 22-vuotias mies, joka haluaa esiintyä jutussa nimettömänä.

– Jodelissa samat jutut pitkälti kiertävät kaikki kaupungit läpi uudelleenjulkaisuina. Ajattelin ylläpitämäni tilin vähentävän näitä kiertojuttuja, kun paljon ääniä saaneet julkaisut kerättiin samaan paikkaan, tilin ylläpitäjä kertoo Iltalehdelle.

– Tein tilin lokakuun puolivälissä. Ajattelin, että jos vuodenvaihteeseen mennessä tilillä olisi tuhat seuraajaa, kaikki odotukset olisi ylitetty. Lopulta tilillä oli yli 10 000 seuraajaa vuoden loppuun mennessä.

Nyt tilillä on Topjodlaukset-tilillä on yli 44 000 seuraajaa, mikä on todella paljon suomalaiselle tilille.

Topjodlaukset teki eilen maanantaina päivityksen, jossa se kertoo Jodelin ottaneen yhteyttä tiliin ikävissä merkeissä.

– Hauskat screenshotit olivat sovelluksen kehittäjille liikaa. Tämä oli tässä, ylläpitäjä ilmoitti.

Taustalla jo tovin kestänyt kädenvääntö

Topjodlaukset on käynyt ylläpitäjän mukaan vääntöä Jodelin kanssa. Jodelin mukaan ihmiset viedään Instagram-tilin kautta pois alkuperäisestä palvelusta.

Ensimmäistä kertaa Jodel otti tilin ylläpitäjään yhteyttä 20. helmikuuta. Yhteydenotossa pyydettiin videopuhelua.

– Silloin Instagramiin tulleessa viestissä pyydettiin videopuhelua kanssani. Viestissä kerrottiin heidän haluavan puhua jostain oikeudellisista kysymyksistä – kuitenkin saatesanoin "No need to worry". Vastasin viestiin samana päivänä, ja he pyysivät etten julkaisisi kanavallani kuvia ennen tuota keskustelua. Suostuin tähän ja sovimme parin päivän päähän videopuhelun.

Kun puhelu vihdoin koitti, ei kyseessä ollut rento keskustelu, vaan suora käsky lopettaa tilin toiminta.

– Videopuhelussa tervehdyksien jälkeen seurasi suora monologi siitä, kuinka he haluavat minun poistavan kanavani. He kertoivat lähettävänsä jonkun pienen laatikon ”Jodelkrääsää” kiitokseksi tästä. Perusteluiksi sanoivat käyttäjien selaavan mieluummin minun seinää kuin Jodelia, ylläpitäjä kertoo.

– Lopulta en suostunut heidän vaatimuksiinsa, mutta itse videopuhelu lopetettiin hyvissä tunnelmissa. Ehdotin heille yhteistyötä, että voisin välittää tietoa heille kanavani kautta ja palautteen kautta minkä saan.

Parin päivän jälkeen Jodel lähestyi ylläpitäjää uudella viestillä.

– 25. helmikuuta sain uuden viestin, jossa he kertoivat videopuhelussa sopineemme, että lopettaisin julkaisemisen. Sanoivat, että näkevät minun julkaisevan edelleen. Olen hyvin tarkka sanoistani, ja olen varma, etten ole tällaista lupausta antanut. Vastasin heille, että tällaista lupausta en ole antanut. Tähän viestiin en saanut vastausta.

Uhkauksia oikeustoimilla

Jodel lähetti eilen Topjodlaukset-tilin ylläpitäjälle uuden viestin, jossa uhattiin lakkauttaa tilin koko toiminta. Mukaan vedettiin myös asianajaja.

– Jodel ilmoitti käyneensä asianajajansa kanssa tilanteen läpi ja muuttaneen käyttäjäehtoja, jotta pitämäni tilit voidaan lakkauttaa kokonaan. He kertoivat uusien käyttäjäehtojen tulevan hetken päästä esille. Minulle kerrottiin, että nimenomainen tilini joutuisi oikeusjupakkaan heidän kanssaan, jos kaikesta huolimatta jatkan julkaisemista. Alle oli listattu lakipykäliä, joita he olivat ilmeisesti asianajajansa kanssa käyneet läpi, mitä tilini ylläpitäminen rikkoisi ehtojen muuttuessa, ylläpitäjä kertoo.

Jodel kertoi ylläpitäjälle, että oikeudenkäynnin voisi välttää, jos kaikki sovellukseen liittyvä, kuten kuvat, sisältö, logo ja nimi poistettaisiin. Lisäksi kaikki Jodeliin liittyvä pitäisi lopettaa.

– Viestin lopussa he vielä ilmoittivat, kuinka tilini poistaminen on tärkeää ”yhteisön kannalta”, jossa ihmiset voivat ”kokea yhteyttä muiden samanmielisten kanssa”, Topjodlaukset-ylläpitäjä kirjoittaa päivityksessä.

Seuraajat hiilenä

Topjodlaukset-ylläpitäjä kertoo Iltalehdelle, että tiliä ei tulla poistamaan uhkausten myötä, mutta ulkonäkö ja rakenne tulevat muuttumaan paljon. Vielä mitään tarkkaa suunnitelmaa uudelle toiminnalle ei ole.

– Mitään meemisivua en aio pitää, niitä Instagram on täynnä jo valmiiksi. Haluan tulla uuden valmiin konseptin kanssa, sitten kun olen saanut sen raamit määriteltyä. En halua tilannetta, jossa ensimmäisen kuukauden aikana joudun useita kertoja muuttamaan konseptiani, se on vain raskasta seuraajien kannalta. Mutta samanlaisia juttuja haluaisin postata, eri muodossa tietysti.

Topjodlaukset-tilin päivitys on suututtanut monet sen seuraajista. Monet kommentoijat kertovat aloittavansa boikotin Jodelia vastaan sen uhkailun vuoksi.

– Latasin Jodelin juurikin tämän tilin innoittamana, mutta taidanpa poistaa sen nyt saman tien, eräs seuraaja kommentoi.

Iltalehti yritti tavoittaa Jodelin edustajaa kommentoimaan tilannetta yhtiön puolesta tarkemmin.